OSP ราคาอิงผลประกอบการ
ความแข็งแกร่งต่อเนื่องของกำไร OSP สะท้อนถึงศักยภาพการดำเนินธุรกิจที่มีขีดความสามารถการแข่งขันที่ดีทั้งในประเทศและภูมิภาคอาเซียน
ความแข็งแกร่งต่อเนื่องของกำไร OSP สะท้อนถึงศักยภาพการดำเนินธุรกิจที่มีขีดความสามารถการแข่งขันที่ดีทั้งในประเทศและภูมิภาคอาเซียน
31 พ.ค. 2562

คุณค่าบริษัท
นับจากที่บริษัท โอสถสภา จำกัด (มหาชน) หรือ OSP เข้ามาซื้อขายในตลาดหลักทรัพย์ฯ เมื่อวันที่ 17 ต.ค. 2561 การเคลื่อนไหวของราคาหุ้นบนกระดานถือว่าไปในทิศทางที่เป็นขาขึ้น (เห็นได้ชัดว่า จากราคา IPO 25 บาท เทียบกับราคาปัจจุบันล่าสุด 33.25 บาท พบว่าราคาหุ้นปรับตัวขึ้น 33% และจากการเทียบราคาหุ้นต้นปี 2562 ที่ 24 บาท กับราคาล่าสุด ก็พบว่าราคาหุ้นปรับตัวขึ้น 38%)
การปรับตัวขึ้นของราคาหุ้นบนกระดานเป็นการสะท้อนว่าปรับตัวขึ้นจากผลการดำเนินงานที่เติบโตอย่างแข็งแกร่ง เห็นได้ชัดนับตั้งแต่ปี 2561 ที่กำไรเติบโต 3,005.34 ล้านบาท เมื่อเทียบกับปี 2560 ที่มีกำไร 2,833.67 ล้านบาท
ความแข็งแกร่งต่อเนื่องจนถึงไตรมาส 1 สิ้นสุดวันที่ 31 มีนาคม 2562 ที่ทาง OSP สร้างการเติบโตได้ดีทั้งรายได้และกำไรสุทธิ โดยรายงานรายได้รวมขยับขึ้นมาอยู่ที่ 6,512.33 ล้านบาท จากงวดเดียวกันของปีก่อน 6,339.58 ล้านบาท ส่งผลให้บริษัททำกำไรเพิ่มขึ้น 888.26 ล้านบาท หรือ 0.30 บาทต่อหุ้น จากงวดเดียวกันของปีก่อน 783.32 ล้านบาท หรือ 3.35 บาทต่อหุ้น
สะท้อนถึงศักยภาพการดำเนินธุรกิจที่มีขีดความสามารถการแข่งขันที่ดีทั้งในประเทศและภูมิภาคอาเซียน โดยตลาดกัมพูชา ลาว เมียนมา และอินโดนีเซีย มีสัญญาณการเติบโตที่ดีต่อเนื่อง
ทั้งนี้เชื่อว่าราคาหุ้นอาจมีโอกาสปรับตัวขึ้นได้ เพราะเชื่อว่าราคายังสะท้อนต่อปัจจัยพื้นฐาน หลังจากบริษัทตั้งเป้ารายได้ปีนี้เติบโตไม่ต่ำกว่า 5% โดยเป็นผลมาจากการเติบโตในทุก ๆ กลุ่มธุรกิจ และบริษัทวางแผนที่จะเปิดตัว 2-4 ผลิตภัณฑ์เครื่องดื่มใหม่ โดยเน้นที่กลุ่มผลิตภัณฑ์เครื่องดื่มที่มีการเติมส่วนผสมเพื่อให้ได้คุณสมบัติเฉพาะ และของใช้ส่วนบุคคลที่ยังคงมีกำลังซื้อในประเทศอย่างต่อเนื่อง ขณะที่ยอดขายจากต่างประเทศโดยเฉพาะเมียนมาและเวียดนาม ผลิตภัณฑ์เครื่องดื่มยังมียอดขายเพิ่มขึ้นต่อเนื่อง
ขณะเดียวกัน โรงงานหลอมแก้วใหม่ที่นิคมอุตสาหกรรมโรจนะ สามารถผลิตขวดแก้วที่บางและมีน้ำหนักเบา เอื้อต่อการบริหารจัดการต้นทุน โดยจะเปิดดำเนินการในช่วงไตรมาส 4/2562 ส่วนโรงงานผลิตเครื่องดื่มในนิคมอุตสาหกรรมติละวา เมียนมา คาดจะแล้วเสร็จในไตรมาส 4/2562 ด้วยเช่นกัน
ขณะเดียวกัน มีโอกาสที่บริษัทจะนำผลิตภัณฑ์ประเภทเครื่องดื่มให้พลังงานไปขายที่อังกฤษ หลังจากที่ก่อนหน้านี้ได้เข้าลงทุนในบริษัท Basecamp Brews Limited ซึ่งเป็นผู้ผลิตผลิตภัณฑ์เครื่องดื่มให้พลังงาน แม้ว่าขนาดของบริษัทยังไม่ใหญ่มากในปัจจุบัน แต่ถือเป็นสตาร์ตอัพที่มีโอกาสในการเติบโตสูง
ที่สำคัญทางนักวิเคราะห์ประมาณการกำไรสุทธิปี 2562 ที่ 3,395 ล้านบาท (เพิ่มขึ้น 13% จากงวดเดียวกันของปีก่อน)
ดังนั้น ผลประกอบการยังถือเป็นจุดแข็งในการขับเคลื่อนราคาหุ้น !!!
…
ผู้ถือหุ้นรายใหญ่
รายชื่อกรรมการ